CELEX: 31988R0981
Language: el
Date: 1988-04-14 00:00:00
Title: Κανονισμός (ΕΟΚ) αριθ. 981/88 της Επιτροπής της 14ης Απριλίου 1988 που προβλέπει μέτρο παρέκκλισης στην Ιταλία, για την περίοδο 1987/88, όσον αφορά την ανακοίνωση από τους παραγωγούς των ποσοτήτων επιτραπέζιου οίνου που παραδίδονται στην υποχρεωτική απόσταξη

Avis juridique important

|

31988R0981

Κανονισμός (ΕΟΚ) αριθ. 981/88 της Επιτροπής της 14ης Απριλίου 1988 που προβλέπει μέτρο παρέκκλισης στην Ιταλία, για την περίοδο 1987/88, όσον αφορά την ανακοίνωση από τους παραγωγούς των ποσοτήτων επιτραπέζιου οίνου που παραδίδονται στην υποχρεωτική απόσταξη  

Επίσημη Εφημερίδα αριθ. L 098 της 15/04/1988 σ. 0034 - 0034

***** ΚΑΝΟΝΙΣΜΟΣ (ΕΟΚ) αριθ. 981/88 ΤΗΣ ΕΠΙΤΡΟΠΗΣ  της 14ης Απριλίου 1988  που προβλέπει μέτρο παρέκκλισης στην Ιταλία, για την περιόδο 1987/88, όσον αφορά την ανακοίνωση από τους παραγωγούς των ποσοτήτων επιτραπέζιου οίνου που παραδίδονται στην υποχρεωτική απόσταξη  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3992/87 (2), και ιδίως το άρθρο 39 παράγραφος 11,  Εκτιμώντας:  ότι με τον κανονισμό (ΕΟΚ) αριθ. 4022/87 της Επιτροπής (3) άνοιξε υποχρεωτική απόσταξη των επιτραπέζιων οίνων που προβλέπεται στο άρθρο 39 του κανονισμού (ΕΟΚ) αριθ. 822/87 για την περίοδο 1987/88· ότι τα ποσοστά της παραγωγής του επιτραπεζίου οίνου που παραδίδονται σ' αυτή την υποχρεωτική απόσταξη από κάθε έναν υπόχρεο καθορίστηκαν στις 26 Φεβρουαρίου 1988 με τον κανονισμό (ΕΟΚ) αριθ. 529/88 της Επιτροπής (4)·  ότι, σύμφωνα με το άρθρο 10 παράγραφος 1 του κανονισμού (ΕΟΚ) αριθ. 441/88 της Επιτροπής της 17ης Φεβρουαρίου 1988 σχετικά με τις λεπτομέρειες εφαρμογής για την υποχρεωτική απόσταξη που προβλέπεται στο άρθρο 39 του κανονισμού (ΕΟΚ) αριθ. 822/87 του Συμβουλίου (5), οι παραγωγοί υποχρεούνται να ανακοινώσουν στις αρμόδιες αρχές, το αργότερο στις 31 Μαρτίου 1988, τις ποσότητες επιτραπέζιου οίνου που πρέπει να παραδώσουν στην απόσταξη αυτή·  ότι εκ μέρους της Ιταλίας προβάλλεται το επιχείρημα ότι, για διοικητικούς λόγους, οι διατάξεις που ρυθμίζουν τις ανακοινώσεις αυτές δεν ήταν δυνατόν, στο εν λόγω κράτος μέλος, να θεσπισθούν εγκαίρως ώστε οι παραγωγοί να είναι σε θέση να υπολογίσουν, με κανονικές συνθήκες, τις ποσότητες που υπόκεινται σε αυτή την υποχρέωσή τους και να προβούν στη σχετική ανακοίνωση μέσα στην καθορισμένη προθεσμία·  ότι, για να είναι δυνατή η διεξαγωγή της υποχρεωτικής απόσταξης με καλές συνθήκες και να εκπληρώσει όλους της τους στόχους, θα πρέπει να προβλεφθεί, για την τρέχουσα περίοδο στην Ιταλία, ότι οι παραγωγοί μπορούν να πραγματοποιήσουν την εν λόγω ανακοίνωση έως τις 30 Απριλίου 1988·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Στην Ιταλία, για την περιόδο 1987/88 και κατά παρέκκλιση από το άρθρο 10 παράγραφος 1 του κανονισμού (ΕΟΚ) αριθ. 441/88, οι υπόχρεοι στην υποχρεωτική απόσταξη που προβλέπεται στο άρθρο 39 του κανονισμού (ΕΟΚ) αριθ. 822/87, οι οποίοι έχουν υποβάλει τη δήλωση παραγωγής που αναφέρεται στον κανονισμό (ΕΟΚ) αριθ. 3929/87 της Επιτροπής (6), πραγματοποιούν, σύμφωνα με το άρθρο 8 του κανονισμού (ΕΟΚ) αριθ. 441/88, τον υπολογισμό των ποσοτήτων που πρέπει να παραδώσουν στην απόσταξη και ανακοινώνουν, το αργότερο στις 30 Απριλίου 1988, το αποτέλεσμα στον οργανισμό παρεμβάσεως ή σε κάθε άλλη αρμόδια αρχή του κράτους μέλους.  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από τις 31 Μαρτίου 1988.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 14 Απριλίου 1988.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 84 της 27. 3. 1987, σ. 1.  (2) ΕΕ αριθ. L 377 της 31. 12. 1987, σ. 20.  (3) ΕΕ αριθ. L 378 της 31. 12. 1987, σ. 45.  (4) ΕΕ αριθ. L 53 της 27. 2. 1988, σ. 65.  (5) ΕΕ αριθ. L 45 της 18. 2. 1988, σ. 15.  (6) ΕΕ αριθ. L 369 της 29. 12. 1987, σ. 59.